Komisjoni direktiiv 1999/39/EÜ,

6. mai 1999,

millega muudetakse direktiivi 96/5/EÜ imikutele ja väikelastele mõeldud teraviljapõhiste töödeldud toitude ja muude imikutoitude kohta

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 3. mai 1989. aasta direktiivi 89/398/EMÜ eritoiduks ettenähtud toiduaineid käsitlevate liikmesriikide õigusaktide ühtlustamise kohta, [1] muudetud Euroopa Parlamendi ja nõukogu direktiiviga 96/84/EÜ, [2] eriti selle artikli 4 lõiget 1,

olles konsulteerinud toidu teaduskomiteega

ning arvestades, et:

(1) komisjoni direktiivi 96/5/EÜ [3] (muudetud direktiiviga 98/36/EÜ [4]) artiklis 6 nähakse ette, et teraviljapõhised töödeldud toidud ja imikutoidud ei või sisaldada mingeid aineid niisuguses koguses, mis võib ohustada imikute või väikelaste tervist, ning et viivitamata tuleks kehtestada selliste ainete maksimummäärad;

(2) teraviljapõhistes töödeldud toitudes ja imikutoitudes sisalduvate taimekaitsevahendite jääkide maksimummäära käsitlevad erinevad määrused põhjustavad liikmeriikidevahelisi kaubandustõkkeid;

(3) nõukogu 23. novembri 1976. aasta direktiiviga 76/895/EMÜ, mis käsitleb puu- ja köögiviljas sisalduvate pestitsiidijääkide maksimummäärasid [5] (viimati muudetud direktiiviga 97/41/EÜ [6]), nõukogu 24. juuli 1986. aasta direktiiviga 86/362/EMÜ teraviljal esinevate ja teraviljas sisalduvate pestitsiidijääkide maksimummäärade kehtestamise kohta [7] (viimati muudetud direktiiviga 98/82/EÜ [8]), nõukogu 24. juuli 1986. aasta direktiiviga 86/363/EMÜ loomse päritoluga toiduainetes ja nende pinnal sisalduvate pestitsiidijääkide maksimummäärade kehtestamise kohta [9] (viimati muudetud direktiiviga 98/82/EÜ) ja nõukogu 27. novembri 1990. aasta direktiiviga 90/642/EMÜ teatavates taimse päritoluga toodetes, sealhulgas puu- ja köögiviljas sisalduvate pestitsiidijääkide maksimummäärade kehtestamise kohta [10] (viimati muudetud direktiiviga 98/82/EÜ) kehtestatud pestitsiidijääkide maksimummäärasid kohaldatakse, ilma et see piiraks teraviljapõhiste töödeldud toitude ja imiku- ja väikelapsetoitude suhtes kehtivate erisätete kohaldamist;

(4) ühenduse rahvusvahelisi kohustusi silmas pidades lubab ettevaatusprintsiip sellistel juhtudel, kui vastavad teaduslikud tõendid on ebapiisavad, ühendusel asjakohase teabe alusel vastu võtta ajutisi meetmeid kuni täiendava riskihinnanguni ja need meetmed mõistliku aja jooksul läbi vaadata;

(5) toidu teaduskomitee 19. septembri 1997. aasta ja 4. juuni 1998. aasta otsuste alusel on käesoleval ajal kahtlusi, kas olemasolev aktsepteeritav päevaratsioon (ADI) on piisav imikute ja väikelaste tervise kaitsmiseks; need kahtlused ei puuduta mitte ainult pestitsiide ja pestitsiidijääke, vaid ka ohtlikke keemilisi aineid, ning seetõttu uurib komisjon võimalusi, kuidas võimalikult kiiresti kehtestada imiku- ja väikelastetoidu raskemetallisisalduse maksimummäärad;

(6) seetõttu on asjakohane imiku- ja väikelastetoiduks mõeldud eritoitude suhtes kehtestada väga madal ühine piirmäär kõikide taimekaitsevahendite suhtes kuni ajani, mil neid aineid on üksikjuhtumite kaupa teaduslikult uuritud ja hinnatud;

(7) selleks väga madalaks ühiseks piirmääraks tuleks kehtestada 0,01 mg/kg, mis on tegelikult väikseim tuvastatav määr;

(8) komisjon püüab koostöös huvitatud osapooltega kontrollimise kiiresti lõpule viia ning kehtestada asjakohased ja teaduslikult põhjendatud lubatud määrad, mis esitatakse uues, VII lisas;

(9) tuleks nõuda pestitsiidijääkide ranget piiramist; et teraviljapõhised töödeldud toidud ja imikutoidud läbivad valmistamise ajal põhjaliku töötluse, siis on hoolikalt valitud toorainest võimalik valmistada tooteid, milles sisalduv pestitsiidijääkide määr on väga väike;

(10) siiski on väike arv pestitsiide, mille puhul on võimalik, et isegi nii väikese määra puhul ületatakse halvimate manustamistingimuste korral nende pestitsiidide aktsepteeritav päevaratsioon; seetõttu ei tohiks teraviljapõhised töödeldud toidud ja imikutoidud niisuguseid pestitsiide sisaldada ja kõnealuseid toiduaineid tuleks toota selliseid pestitsiide kasutamata;

(11) aktsepteeritav päevaratsioon saadakse pestitsiidide teaduslikul hindamisel, mis toimub vastavalt nõukogu direktiivile 91/414/EMÜ, [11] viimati muudetud komisjoni direktiiviga 1999/1/EÜ, [12] ja teraviljapõhistes töödeldud toitudes ja imikutoitudes sisalduvate jääkide maksimummäärade kehtestamise aluseks on see aktsepteeritav päevaratsioon, mille suhtes vajaduse korral kohaldatakse direktiivides 86/362/EMÜ, 86/363/EMÜ ja 90/642/EMÜ järgitud lähenemisviisi;

(12) käesolev direktiiv peegeldab olemasolevaid teadmisi nende ainete kohta; teaduse ja tehnika arengul põhinevad mis tahes muudatused otsustatakse direktiivi 89/398/EMÜ artiklis 13 sätestatud korras;

(13) direktiivi 96/5/EÜ tuleks vastavalt muuta;

(14) käesolevas direktiivis sätestatud meetmed on kooskõlas alalise toiduainekomitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 96/5/EÜ muudetakse järgmiselt.

1. Artikli 1 lõikele 4 lisatakse järgmine taane:

"— "pestitsiidijääkide" all mõistetakse teraviljapõhistes töödeldud toitudes ja imikutoitudes sisalduvaid pestitsiidijääke, mis on määratletud nõukogu direktiivi 91/414/EMÜ [13] artikli 2 punktis 1, kaasa arvatud nende ainevahetuse saadused ja pestitsiidijääkide lagunemisel või reageerimisel tekkinud produktid,"

2. Artikkel 6 asendatakse järgmisega:

"Artikkel 6

1. Teraviljapõhised töödeldud toidud ja imikutoidud ei tohi sisaldada ühtki ainet sellises koguses, mis võiks ohustada imikute või väikelaste tervist. Vajalikud maksimummäärad kehtestatakse viivitamata.

2. Teraviljapõhistes töödeldud toitudes ja imikutoitudes sisalduvate üksikute pestitsiidijääkide määr ei tohi ületada 0,01 mg/kg, välja arvatud nende ainete puhul, mille kohta on VII lisas kehtestatud erimäärad, millisel juhul kohaldatakse nimetatud erimäärasid.

Eespool nimetatud määrasid kohaldatakse teraviljapõhiste töödeldud toitude ja imikutoitude suhtes, mis on sellisel kujul tarbimiseks ette nähtud või mis tuleb kasutusvalmiks teha vastavalt tootja juhistele.

Pestitsiidijääkide sisalduse määramise analüüsimeetodina kasutatakse üldiselt heakskiidetud standardmeetodeid.

3. VIII lisas loetletud pestitsiide ei tohi kasutada põllumajandustoodete puhul, mis on mõeldud teraviljapõhiste töödeldud toitude ja imikutoitude valmistamiseks.

4. Vajaduse korral kehtestatakse mikrobioloogilised nõuded;".

3. Lisatakse VII ja VIII lisa järgmiselt:"

VII LISA

Teraviljapõhistes töödeldud toitudes ja imikutoitudes sisalduvate pestitsiidijääkide erimaksimummäärad

+++++ TIFF +++++

VIII LISA

Pestitsiidid, mida ei tohi kasutada põllumajandustoodete puhul, mis on mõeldud teraviljapõhiste töödeldud toitude ja imikutoitude valmistamiseks.

Aine keemiline nimetus

"

Artikkel 2

Liikmesriigid jõustavad käesoleva direktiivi järgimiseks vajalikud õigus- ja haldusnormid hiljemalt 30. juunil 2000. Nad teatavad sellest viivitamata komisjonile.

Neid õigus- ja haldusnorme kohaldatakse sellisel viisil, et need:

a) lubavad käesolevale direktiivile vastavate toodetega kauplemist hiljemalt alates 30. juunist 2000;

b) keelavad käesolevale direktiivile mittevastavate toodetega kauplemise alates 1. juulist 2002.

Kui liikmesriigid kõnealused normid vastu võtavad, viidatakse nendes käesolevale direktiivile või lisatakse neile selline viide ametliku avaldamise korral. Sellise viitamise viisi sätestavad liikmesriigid.

Artikkel 3

Käesolev direktiiv jõustub 20. päeval pärast selle avaldamist Euroopa Ühenduste Teatajas.

Artikkel 4

Käesolev direktiiv on adresseeritud liikmesriikidele.

Brüssel, 6. mai 1999

Komisjoni nimel

komisjoni liige

Martin Bangemann

[1] EÜT L 186, 30.6.1989, lk 27.

[2] EÜT L 48, 19.2.1997, lk 20.

[3] EÜT L 49, 28.2.1996, lk 17.

[4] EÜT L 167, 12.6.1998, lk 23.

[5] EÜT L 340, 9.12.1976, lk 26.

[6] EÜT L 184, 12.7.1997, lk 33.

[7] EÜT L 221, 7.8.1986, lk 37.

[8] EÜT L 290, 29.10.1998, lk 25.

[9] EÜT L 221, 7.8.1986, lk 43.

[10] EÜT L 350, 14.12.1990, lk 71.

[11] EÜT L 230, 19.8.1991, lk 1.

[12] EÜT L 21, 28.1.1999, lk 21.

[13] EÜT L 230, 19.8.1991, lk 1.

--------------------------------------------------